CELEX: 62019TN0822
Language: mt
Date: 2019-12-03 00:00:00
Title: Kawża T-822/19: Rikors ippreżentat fit-3 ta’ Diċembru 2019 – Asoliva u Anierac vs Il-Kummissjoni

27.1.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 27/71
            
         
      Rikors ippreżentat fit-3 ta’ Diċembru 2019 – Asoliva u Anierac vs Il-Kummissjoni
      (Kawża T-822/19)
      (2020/C 27/72)
      Lingwa tal-kawża: l-Ispanjol
      
         Partijiet
      
      
         Rikorrenti: Asociación Española de la Industria y Comercio Exportador de Aceite de Oliva (Asoliva) (Madrid, Spanja) u Asociación Nacional de Industriales Envasadores y Refinadores de Aceites Comestibles (Anierac) (Madrid) (rappreżentant: V. Rodríguez Fuentes, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha tannulla l-Artikolu 1(1)(b) tar-Regolament ta’ Implimentazzjoni tal-Kummissjoni (UE) 2019/1604 tas-27 ta’ Settembru 2019 li jemenda r-Regolament (KEE) Nru 2568/91 dwar il-karatteristiċi taż-żejt taż-żebbuġa u l-fdal taż-żejt taż-żebbuġa u dwar il-metodi ta’ analiżi rilevanti, ippubblikat fil-ĠU 2019, L 250, p. 14.
      
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw tliet motivi.
      
                  1.
               
               
                  L-ewwel motiv ibbażat fuq ksur tat-Trattati
                  
                              —
                           
                           
                              Ir-rikorrenti jqisu li, billi jimponi preżunzjoni iuris et de iure ta’ nuqqas ta’ konformità tal-kwalità taż-żejt taż-żebbuġa, li jagħti lok għal sanzjonijiet, l-att ikkontestat jikser il-prinċipju ta’ preżunzjoni ta’ innoċenza, previst fl-Artikolu 48 tal-Karta tad-Drittijiet Fundamentali tal-Unjoni Ewropea.
                           
                        
            
                  2.
               
               
                  It-tieni motiv ibbażat fuq ksur tal-prinċipju ta’ ċertezza legali
                  
                              —
                           
                           
                              Ir-rikorrenti jqisu li l-preżunzjoni iuris et de iure ta’ nuqqas ta’ konformità stabbilita mill-att ikkontestat, timmina ċ-ċertezza legali peress li din hija bbażata fuq metodu li minħabba nuqqas ta’ preċiżjoni ma jippermettix li tiġi prevista b’ċertezza biżżejjed l-osservanza tar-regola meħtieġa.
                           
                        
            
                  3.
               
               
                  It-tielet motiv ibbażat fuq ksur tal-prinċipju ta’ proporzjonalità fir-rigward tal-libertà ta’ intrapriża
                  
                              —
                           
                           
                              Ir-rikorrenti jqisu li l-preżunzjoni iuris et de iure ta’ nuqqas ta’ konformità stabbilita mill-att ikkontestat tirrestrinġi b’mod sproporzjonat il-libertà ta’ intrapriża billi tistabbilixxi restrizzjoni fir-rigward tagħha permezz ta’ metodu mhux preċiż iżda li minnu għandhom jiġu dedotti konsegwenzi assoluti, mingħajr ma tieħu inkunsiderazzjoni metodi oħra jew mezzi ta’ prova eżistenti.